ΚΑΝΟΝΙΣΜΟΣ (ΕΟΚ) αριθ. 1145/76 ΤΟΥ ΣΥΜΒΟΥΛΙΟΥ της 17ης Μαΐου 1976 περί καθορισμού των κανόνων που εφαρμόζονται για τον προσδιορισμό των κέντρων παρεμβάσεων στον τομέα των σιτηρών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΟΚ) αριθ. 1143/76(2), και ιδίως το άρθρο 3 παράγραφος 7,

την πρόταση της Επιτροπής,

Εκτιμώντας:

ότι οι κανόνες διαμορφώσεως των τιμών παρεμβάσεως δεν εφαρμόζονται πλέον μετά την 1η Αυγούστου 1976- ότι, επομένως, οι ενιαίες τιμές παρεμβάσεως ισχύουν στο εξής για όλα τα κέντρα παρεμβάσεως-

ότι προς εξασφάλιση της ορθής λειτουργίας του καθεστώτος παρεμβάσεως πρέπει τα κέντρα παρεμβάσεως να καθορισθούν σε συνάρτηση με τη γεωγραφική κατάσταση και τις εγκαταστάσεις αποθηκεύσεως που παρέχουν τη δυνατότητα συγκεντρώσεως και διοχετεύσεως σημαντικών ποσοτήτων σιτηρών-

ότι ο κανονισμός (ΕΟΚ) αριθ. 2733/75 του Συμβουλίου της 29ης Οκτωβρίου 1975 περί καθορισμού των κανόνων που εφαρμόζονται για τη διαμόρφωση των τιμών παρεμβάσεως του μαλακού σίτου και τον καθορισμό ορισμένων κέντρων εμπορίας στον τομέα των σιτηρών(3) δεν πληροί πλέον τους όρους που καθιερώθηκαν από τον κανονισμό (ΕΟΚ) αριθ. 2727/75 γι' αυτό και πρέπει να καταργηθεί,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα κέντρα παρεμβάσεως που θα καθορισθούν κατ' εφαρμογή του άρθρου 3 παράγραφος 7 του κανονισμού (ΕΟΚ) αριθ. 2727/75 πρέπει να πληρούν μία από τις ακόλουθες προϋποθέσεις:

α) να ευρίσκονται σε περιοχές που έχουν σημαντική παραγωγή σιτηρών, η οποία υπερβαίνει σημαντικά, συνήθως ή περιστασιακά, τις τοπικές δυνατότητες απορροφήσεως, λαμβανομένων υπόψη των γεωργικών διαρθρώσεων και της αγοράς εντός της περιοχής-

β) να διαθέτουν σημαντικά μέσα αποθηκεύσεως-

γ) να έχουν ιδιαίτερη σημασία για τη διάθεση του εμπορεύματος στο εσωτερικό και το εξωτερικό της Κοινότητος.

Άρθρο 2

1. Από τα κέντρα που ευρίσκονται στις περιοχές που προβλέπονται στο άρθρο 1 υπό α πρέπει να επιλεγούν μόνο εκείνα που ανταποκρίνονται στις ακόλουθες προϋποθέσεις:

α) να διαθέτουν κτίρια αποθηκεύσεως εφοδιασμένα με τέτοιο τεχνικό εξοπλισμό, ώστε να δύνανται να αναλαμβάνουν, να διαχειρίζονται και να διαθέτουν κατά τρόπο συνεχή σημαντική ποσότητα σιτηρών-

β) να ευρίσκονται σε ευνοϊκή θέση, όσον αφορά τα μέσα μεταφοράς, για την ανάληψη και κυρίως τη διάθεση των σιτηρών.

2. Από τα κέντρα που πληρούν τους όρους που προβλέπονται στο άρθρο 1 υπό β) ή γ), πρέπει να επιλεγούν μόνο εκείνα των οποίων τα κτίρια αποθηκεύσεως, ο τεχνικός εξοπλισμός και η ευνοϊκή γεωγραφική θέση επιτρέπει τη συγκέντρωση και κυρίως τη διάθεση σημαντικών και ομοειδών ποσοτήτων σιτηρών.

Άρθρο 3

Ο κανονισμός (ΕΟΚ) αριθ. 2733/75 καταργείται.

Άρθρο 4

Ο παρών κανονισμός αρχίζει να ισχύει την 1η Αυγούστου 1976.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 17 Μαΐου 1976.

Για το Συμβούλιο

Ο Πρόεδρος

J. HAMILIUS

(1) ΕΕ αριθ. Ν 281 της 1.11.1975, σ. 1.

(2) ΕΕ αριθ. Ν 130 της 19.5.1976, σ. 1.

(3) ΕΕ αριθ. Ν 281 της 1.11.1975, σ. 31.